b"\n_START_ARTICLE_\nSici\xc3\xb3\n_START_PARAGRAPH_\nSici\xc3\xb3 (Sycion, \xce\xa3\xce\xb9\xce\xba\xcf\x85\xcf\x8e\xce\xbd o \xce\xa3\xce\xb5\xce\xba\xcf\x85\xcf\x8e\xce\xbd) moderna Vasilik\xc3\xa1. Fou una ciutat del territori de Sici\xc3\xb2nia en el Pelopon\xc3\xa8s a uns 3 km del golf de Corint. Tenia un bon port a la costa._NEWLINE_Era una de les ciutats m\xc3\xa9s antigues de Gr\xc3\xa8cia i antigament hauria portat el nom de Aegialeia o Aegiali, (\xce\x91\xe1\xbc\xb0\xce\xb3\xce\xb9\xce\xac\xce\xbb\xce\xb5\xce\xb9\xce\xb1 o \xce\x91\xe1\xbc\xb0\xce\xb3\xce\xb9\xce\xb1\xce\xbb\xce\xbf\xce\xaf) i tamb\xc3\xa9 Mecone (\xce\x9c\xce\xb7\xce\xba\xcf\x8e\xce\xbd\xce\xb7). \xc3\x89s la ciutat on suposadament Prometeu va instituir els sacrificis. El seu nom de Telchinia  (\xce\xa4\xce\xb5\xce\xbb\xcf\x87\xce\xb9\xce\xbd\xce\xaf\xce\xb1) feia refer\xc3\xa8ncia al fet que fou dels primers llocs on es treballava el metall. El nom de Sici\xc3\xb3 li fou donat per un atenenc que es deia aix\xc3\xad, Sici\xc3\xb3, i que va esdevenir rei de la ciutat. Homer esmenta un rei de Sici\xc3\xb3 anomenat Adrast, que era adorat encara en temps hist\xc3\xb2rics. Agammen\xc3\xb3 la va conquerir i va instal\xc2\xb7lar en el tron a Hip\xc3\xb2lit (n\xc3\xa9t de Festos i besn\xc3\xa9t d'H\xc3\xa8racles) i Sici\xc3\xb3 va esdevenir tribut\xc3\xa0ria de Micenes. La ciutat fou conquerida pels doris dirigits per Falces, fill de Temen._NEWLINE_En temps hist\xc3\xb2rics la ciutat fou depend\xc3\xa8ncia d'Argos. A la primera guerra mess\xc3\xa8nica la ciutat va ajudar als messenis (com tamb\xc3\xa9 ho van fer Argos i Arc\xc3\xa0dia). A la primera meitat del segle VII\xc2\xa0aC el poder a la ciutat va passar a mans de la dinastia de tirans anomenats ortag\xc3\xb2rides (del seu fundador Ort\xc3\xa0gores), que van dominar els afers durant m\xc3\xa9s de cent anys, que representaven a la poblaci\xc3\xb3 original en contra dels invasors d\xc3\xb2rics. A Ort\xc3\xa0gores (tamb\xc3\xa9 esmentat com Andrees, el va succeir el seu fill Miron, campi\xc3\xb3 a Ol\xc3\xadmpia el 648\xc2\xa0aC. Va tenir com a successor a Arist\xc3\xb2nim i aquest a Cleistenes, conegut per la seva gran riquesa i pel seu odi a Argos i als doris. Va morir vers el 560\xc2\xa0aC i la dinastia es va acabar amb ell, ja que no va deixar fills, i nom\xc3\xa9s una filla, Ag\xc3\xa0riste, que es va casar amb l'atenenc Megacles, de la fam\xc3\xadlia dels alcme\xc3\xb2nides, i fou la mare de Cl\xc3\xadstenes, fundador de la democr\xc3\xa0cia atenenca despr\xc3\xa9s de l'expulsi\xc3\xb3 dels pisistr\xc3\xa0tides._NEWLINE_Durant la invasi\xc3\xb3 de Xerxes els habitants de Sici\xc3\xb3 van enviar 15 vaixells a Salamina (480\xc2\xa0aC) i 3000 hoplites a Platees. Despr\xc3\xa9s el 456\xc2\xa0aC apareixen en guerra contra Atenes, que va envair el pa\xc3\xads i el va assolar (456\xc2\xa0aC i 454\xc2\xa0aC). El 445\xc2\xa0aC Sici\xc3\xb3 va donar suport a M\xc3\xa8gara en la seva revolta contra Atenes. _NEWLINE_A la guerra del Pelopon\xc3\xa8s va estar al costat d'Esparta i van enviar vaixells a la flota pelopon\xc3\xa8sia. El 424\xc2\xa0aC van ajudar a Br\xc3\xa0sides contra els atenencs a la Meg\xc3\xa0rida i van rebutjar un atac al seu propi territori dirigit per Dem\xc3\xb2stenes. El 419\xc2\xa0aC es van unir a Corint per evitar que Alcib\xc3\xadades erig\xc3\xads una fortalesa a Rhion, per\xc3\xb2 poc despr\xc3\xa9s es va produir una revolta democr\xc3\xa0tica (probablement el 418\xc2\xa0aC) que va prendre el poder. Esparta va envair Sici\xc3\xb3 el 417\xc2\xa0aC i va restablir un govern olig\xc3\xa0rquic._NEWLINE_A les guerres entre Esparta i Corint el 394\xc2\xa0aC, i entre Esparta i Tebes el 371\xc2\xa0aC, Sici\xc3\xb3 fou aliada d'Esparta. El 368\xc2\xa0aC Epaminondes la va for\xc3\xa7ar a entrar a l'hegemonia de Tebes i a admetre una guarnici\xc3\xb3 tebana a la ciutadella. Eufron, un dels ciutadans principals, amb suport d'Arc\xc3\xa0dia i Argos, va dirigir un govern democr\xc3\xa0tic, i despr\xc3\xa9s va assolir la tirania, per\xc3\xb2 fou expulsat per arcadis i tebans i es va retirar al port que finalment va entregar a Esparta. Va tornar a Sici\xc3\xb3 amb ajut d'Atenes per\xc3\xb2 no va poder desallotjar a la guarnici\xc3\xb3 tebana de la ciutadella; llavors es va aliar a Tebes amb l'esperan\xc3\xa7a d'assentar el seu propi poder per\xc3\xb2 fou assassinat pels seus enemics. Per\xc3\xb2 el sistema de tirans va continuar i Dem\xc3\xb2stenes esmenta altres dos tirans: Ar\xc3\xadstratos i Ep\xc3\xadcares, que eren aliats de Filip II de Maced\xc3\xb2nia._NEWLINE_A la guerra de L\xc3\xa0mia despr\xc3\xa9s de la mort d'Alexandre el Gran (323\xc2\xa0aC) la ciutat es va unir a les altres ciutats gregues contra Maced\xc3\xb2nia. Fou ocupada per Alexandre Poliperc\xc3\xb3 (fill del general Poliperc\xc3\xb3) que la va dominar fins al seu assassinat el 314\xc2\xa0aC i llavors va governar la seva dona Crates\xc3\xadpolis, reconeixen com a sobir\xc3\xa0 a Cassandre, fins al 308\xc2\xa0aC. El 308\xc2\xa0aC en va ser expulsada per Ptolemeu, que la va conservar fins al 303\xc2\xa0aC quan la va ocupar Demetri Poliorcetes en un atac sorpresa de nit. En aquest moment les tres parts de la ciutat (acr\xc3\xb2poli, ciutat baixa i port) estaven separades i el conjunt era dif\xc3\xadcilment defensable i Demetri va reagrupar als habitants a l'Acr\xc3\xb2poli i va donar a la ciutat el nou nom de Demetriade o Demetries, que fou prou ef\xc3\xadmer, per\xc3\xb2 la ciutat va romandre establerta al lloc de l'antiga acr\xc3\xb2poli._NEWLINE_Quan Demetri va evacuar la ciutat van tornar els tirans, el primer Cleon, i despr\xc3\xa9s Eut\xc3\xaddemos i Timocleides. Aquest fou enderrocat pel poble i substitu\xc3\xaft per Cleinies (pare d'Aratos) que fou assassinat per Ab\xc3\xa0ntides que es va apoderar de la tirania el 264\xc2\xa0aC per\xc3\xb2 sou assassinat algun temps despr\xc3\xa9s; el va succeir el seu pare Pasees, que tamb\xc3\xa9 fou assassinat; Nicocles, l'assass\xc3\xad, va assolir el poder per uns mesos, i un dia la ciutat fou sorpresa per Aratos, fill de Cleinies, que va assolir el poder (251\xc2\xa0aC). La ciutat es va integrar a la Lliga Aquea i fou una de les principals ciutats de la confederaci\xc3\xb3. El seu territori fou devastat per Cle\xc3\xb2menes III (233\xc2\xa0aC) i per la Lliga Et\xc3\xb2lia (221\xc2\xa0aC)._NEWLINE_Aliada dels romans a les dues guerres d'aquestos contra Maced\xc3\xb2nia, quan els romans van conquerir Corint (146\xc2\xa0aC) van cedir a Sici\xc3\xb3 la major part del territori d'aquesta ciutat i l'administraci\xc3\xb3 dels Jocs \xc3\xadstmics. Per\xc3\xb2 quan Corint fou reconstru\xc3\xafda Sici\xc3\xb3 va comen\xc3\xa7ar a decaure._NEWLINE_Al final de la rep\xc3\xbablica \xc3\xa9s descrita com una ciutat empobrida. La seva decad\xc3\xa8ncia fou completa per un terratr\xc3\xa8mol al segle I, i Paus\xc3\xa0nies la va trobar despoblada, i era un llogaret, que tot i la desgr\xc3\xa0cia va continuar existint i fins i tot es va refer una mica; el segle VI quan \xc3\xa9s esmentada per Hier\xc3\xb2cles sota el nom de Nova Sici\xc3\xb3 (\xce\x9d\xce\xad\xce\xb1 \xce\xa3\xce\xb9\xce\xba\xcf\x85\xcf\x8e\xce\xbd), diu que era una de les principals ciutat d'Acaia; llavors probablement el port es deia Vella Sici\xc3\xb3._NEWLINE_Sota domini bizant\xc3\xad la ciutat va agafar el nom d'Hellas i els habitants helladici, segurament perqu\xc3\xa8 a la rodalia s'havia establert poblaci\xc3\xb3 d'origen eslau."